《汉元砚歌》
清代·李茹旻

巨璞胚胎饱精液，光怪迸起昆仑坼。元气淋漓沧溟窄，岳祇骇走神工擘。

阳九方回祖龙厄，谁其获者帝子赤。西京制诏多乃绩，真宰上诉天应惜。

未央烟焰将炎赫，雷电晦冥失踪迹。太原公子握天策，流转依然在宫掖。

中垒遗编亡故册，诏行秘书书屏帟。书罢只字无差忒，帝嘉五绝声啧啧。

稽首拜赐归第宅，纪恩镌铭深镂刻。六十三字钗股划，一字可抵南金百。

至今桑海几变易，神物总呵无缺隙。中磨研处稍洼潟，千年墨蚀龙香碧。

顾我涂鸦涩如棘，书法懒学由夙昔。远愧前贤妙钩画，安用联坳各尽墨。

徒尔嗜古有奇癖，钦此宝物世希得。为置左右图书侧，玉润金坚照颜色。

吁嗟万物会有役，精爽一片肯虚掷。方今上有圣明辟，补天何当助微砾。

作者简介：（1657—1734）清江西临川人，字覆如，号鹭洲。康熙五十二年进士，官内阁中书。与兄李事之均工诗文，京师号为“临川二李”。有《太平府志》、《粤西通志》、《二水楼诗文稿》。